《送毅夫总领淮西》
宋代·吴泳

莫沽金陵酒，莫折金城柳。
但观二十四桥月，夜夜凄凉照淮口。
孤墉不下兵转饥，河水浅狭红贼窥。
就今秋高不饮马，安得会有休兵时。
赤云烧空秋岸阔，雨少潮低运沟涸。
莫从局外鉴全胜，紧向棋心寻活著。
昨夜归来闻好语，大儿踏歌小儿舞。
喜言边敌归故巢，且省沿边转般苦。
边民之苦自古然，其媪荷锄翁戍边。
老翁无力助王国，但原主圣群公贤。
上卿奉使亦奇事，肯为边氓劳抚字。
酒酣拂剑歌皇华，柂楼红湿汀蓼花。

作者简介：吴泳（约公元1224年前后在世），字叔永，潼川人。生卒年均不详，约宋宁宗嘉定末前后在世。嘉定元年（公元1209年）第进士。累迁著作郎，兼直舍人院。应诏上书，颇切时要。累迁吏部侍郎兼直学士院，上疏言谨政体、正道揆、厉臣节、综军务四事。后进宝章阁学士，知温州，以言罢。泳著有鹤林集四十卷，《四库总目》行于世。